December 2010 - Zakkant olvas
- Roppant szigorú nézetei voltak jóról és rosszról ennek a Kolakowskinek. És egyre hajlamosabb vagyok igazat adni neki. A rossz az rossz és kész. Nem a társadalmi körülmények okozzák. És nem az, hogy hátrányos helyzetű az ember vagy drogos, vagy ilyesmi. A gonosz, az egy abszolút elkülöníthető hajtóerő az emberben.
Kik az igazi rosszfiúk? Egy gyilkosságra tényleg lehet mentség? Lehet e politikai kibúvó az elkövetett tettekre? Lehet e ráfogni egy szervezetre, hogy könyörtelen tetteire indokul szolgálhatnak a saját törvényeik?
Az orosz maffia különleges és zárt világába kalauzol John Le Carré könyve, akitől bevallom eddig még semmilyen könyvet nem vettem a kezembe (komoly elmaradásban vagyok tudom, tudom). A könyv elolvasása után azt hiszem hiába a sok kérdés csak egy valami találtam választ a végén: senki sem ítélhető el/meg addig még nem tudjuk mi áll a háttérben.
Az orosz maffia pénzmosóját Gyimát és családját ismerhetjük meg a könyvben, egy angol házaspár (Perry és Gail) szemszögéből, akik egy tengerparti nyaraláson találkoznak velük. A véletlen vagy éppen a sors (vagy a titkosszolgálat) akaratából, pont Gyimába és furcsa családjába botlik a nyaraló pár. Egy teniszmeccsel kezdődik minden, ahol Perry legyűri Gyimát a Permből származó orosz medvét. A történet szinte idilli. Napfény, koktélok, nagy séták, homokos tengerpart meg persze szerelem. Hiába ez a sok szépség, mert Perrynek és Gailnek egyre furcsább dolgok tűnnek fel az orosz család körül a kis meghitt szigeten.
Titokzatos dolgokra derül fény, ahogy közelebb kerül egymáshoz a Gail Perry páros és Gyima családja. Az orosz nem tisztességes módon teremtette elő a család milliárdjait. Az általuk nevelt 2 kislány (Irina, és Kátya) nem a sajátjuk, hanem egy "balesetben" meghalt szintén orosz házaspáré, akiket a maffia sikerrel eltüntetett a föld felszínéről.
A család és Gyima megpróbáltatásai és történetei nagyon érdekes szálak a regényben. A másik vonal a politikai és titkosszolgálati ki-kicsoda részek kicsit untattak sajnos. Jó volt persze betekintést nyerni a Szolgálatba, ahol Luke, Hector, Yvonne dolgozik mint ügynök, vagy kém és információszerző.
A feszültség és a figyelem nálam csak azoknál a részeknél maradtak fenn, ahol Gyimával és családjával foglalkozik Le Carré. Lehet, hogy ezt csak annak tudhatom be, hogy nem vagyok nagy gazdasági, politikai és diplomáciai illetve banki érzékkel megáldott lányka. Ezek a dolgok kicsit vontatottak voltak számomra, de ettől eltekintve A mi emberünk élvezhető regény marad.
Abban pedig biztos vagyok, hogy aki gonosz az gonosz lesz bárhová is kerül. És a gonosz emberek mindenhol ott vannak. Nézhetnek ki tisztességes bankároknak, kedves minisztereknek vagy akár átlagos embernek is. A világ tele van velük és bárhol felbukkanhatnak. Úgy hiszem Gyima nem ítélhető el, mindig próbálta a kiutat keresni és a saját tisztességét nem feladni közben. Nem a gonoszság vezérelte, hanem a kényszer. Számomra nem ő a negatív főszereplője a regénynek, sokkal inkább egy szerethető szegény figura, aki rosszkor volt rossz helyen. Beszippantotta az örvény és nem tud belőle kikecmeregni.
A könyvet köszönöm az Agave kiadónak és persze Lobo-nak a segítségért!
Fantasztikusan szerencsésnek vallhatom magam mert az AntiFitnessClub honlapon (ne kérdezzétek meg SOHA miért látogatok ilyen site-okat ok?) nyertem 2 jegyet a múlt a keddi premier előtti Scott Pilgrim mozi vetítésre. @verkutya is nyert 2 jegyet, mert szóltam neki hogy játsszon. Meg még én is nyertem még kettőt a FB-on a könyvkiadótól is, úgyhogy összeszedtük a twitter bandát és mentünk az emo srácokkal mozizni.
Ott volt az AFC is ÉLŐBEN, úgyhogy megfizethetetlenül jó volt a filmet velük együtt nézni :D Persze megnézhettem volna már 2732322x letöltve, de az úgy nem az igazi noh. A képregényt már olvastam (blogolni persze elfelejtettem róla, de nagyon élveztem. Itt az ÉRTÉKELÉS), így gyorsan megvettem a 2-3. részét is, amit még nem olvastam mert a moly szülinapon leküldtem Pécsre Bólinttal, úgyhogy majd várom vissza, hogy azokon is átrágtam magam, ha ő meg a pécsi lánykák is átlapozták :)
Nah de a film: Nem vártam egetrengető csodát (még úgy sem, hogy tudtam, hogy az AFC emo gyerekek pár sorral feljebb is ugyanazt az élményt látják amit én), de bejött a film nagyon. A szereplőket jól eltalálták, bár a cselekményt nem követi a képregényt, de hogy miért, nem írom le mert spoilernek számítana.
A viccek persze nem annyira jók mint a képregényben, de átjöttek a vásznon is, és szerencsére többször is felcsendült a We are SEX-BO-BOMB kezdetű Kim szólódob rész, úgyhogy nekem már jó estém volt :)
Az meg pláne jó volt, hogy az AFC zenekar rajongói nem voltak sokan a moziban, nem sikítoztak és nem Scottra csorgatták a nyálukat hanem inkább AFC Tomira, akivel a mozi után még fotózkodni is lehetett. (nem, nem! én nem csináltam vele közös fotót! azóta is bánom :( ) :D Azt kevésbé értem, hogy miért pont ők reklámozták a filmet, de annak örülni fogok ha a rajongóik közül szemet vetnek a képregényre néhányan!
Addig is, aki bírták Scott-ot papíron, azok nézzék meg filmen is, és nyomuljanak a boltba a 4. részért mert már megjelent.
Jah és persze a végére jöjjön az egyik legjobb szám a filmből: Garbage Truck
Mesekönyvet venni karácsonyra a kisebb rokonoknak a legjobb választás. Ráadásul magyar tudóstól venni még felemelőbb!
Dr. Schubert András regénye nem éppen tudományos, de mivel egy tudós agya teljesen máshogy forog, mint másoké így olyan történetbe merülhetnek bele a legkisebbek, amik garantált szórakozást nyújtanak majd nekik. Ráadásul hétfőn, azaz december 20-án még az utolsó nagy karácsonyi roham előtt egy könyvbemutatóra is meginvitálnak a Partvonal munkatársai ahol találkozhatsz te is Szöszmösz kardigán szerzőjével.
Mire vársz még? Tuti karácsony előtti kikapcsolódás!
A könyvről: Szöszmösz kardigán az ezermester Tódor bácsi testét és lelkét melegíti, így segíti őt a legnehezebb feladatok megoldásában is. Tódor bácsi hosszabb vidéki útja és egy váratlan vihar nyomán azonban Szöszmösz kardigán önálló kalandokba bocsátkozik, barátokra és szerelmekre akad, és megismeri az élet sok apróbb-nagyobb bonyodalmát. Mire ismét hazatalál, már nemcsak Tódor bácsi ízületeit, hanem remélhetően az olvasók lelkét is melengetni fogja szeretnivaló és szeretetet sugárzó személyisége.
A szerzőről: A világ legjobb tudósai közé a legtöbbet idézett hatezer kutató kerülhet be. A magyarokat a hatezres listán hat kutató képviseli. Két matematikus, Lovász László és Csörgő Sándor; Palkovits Miklós orvos, Freund Tamás agykutató, Csabai István űrkutató. Az egyetlen társadalomtudós köztük a tudományos kutatás információs folyamatainak mennyiségi vizsgálatával foglalkozó Schubert András. A hat magyar kutató jelenléte nagy dolog, mivel a világ 186 országa közül mindössze 42 büszkélkedhet azzal, hogy legalább egy tudósa bekerült ebbe a körbe. (Heti Válasz, A száz legidézettebb természetkutató, 2008.01.23.)
Schubert András sok évtizedes tudományos kutatói, szerzői és szerkesztői pályafutás, valamint lelkes kocsmazenészi tevékenység után most egy egészen más – és minden eddiginél őszintébb – közönség, a gyerekek felé fordult, és kíváncsian várja a megmérettetést
Kezdés: dec. 20, 17 h
Helyszín: Ráday Könyvesház bemutatóterme, Ráday u. 27.
Események: rövid beszélgetés a szerzővel, részlet a könyvből, diavetítés és élőzene a Medvecukor Jazz Banddel
MINDIG IS ARRÓL ÁLMODTÁL, HOGY A MACKÓD, AMIVEL ALSZOL, FILMSZTÁR LESZ?
A MACKÓD, AMIVEL ALSZOL, MINDIG ARRÓL ÁLMODOTT, HOGY FILMSZTÁR LESZ?
MINDKETTEN A VILÁGHÍRRŐL, A CSILLOGÁSRÓL, A GAZDAGSÁGRÓL ÉS LEGJOBB PASIKRÓL/NŐKRŐL ÁLMODOZTOK?
TUDJUK, HOGY A VÁLASZ: IGEN.
MINDEZ ELÉRHETŐ KÖZELSÉGBE KERÜLT...
Látva A Halállista sikerét, úgy gondoltuk, hogy mindenkinek segítünk valóra váltani álmát (vagy ha az övét nem, hát a mackójáét), és kiírunk egy pályázatot. Egy őrületes pályázatot.
Az Agave Könyvek szeretne egy kisfilmet forgatni a regény alapján, és ehhez nemcsak forgatókönyvírókat keresünk, hanem szereplőket is. Lássuk:
A film hossza ne legyen több 5 (öt) percnél, és lehetőség szerint ne legyen benne atomrobbanás, autós üldözés, ufó és táncjelenet.
Valamilyen formában kapcsolódjon A Halállistához szereplőiben és történéseiben. Kapcsolódhat a forgatókönyv lazán vagy hűen a regényhez, lényeg, hogy A Halállista alapján készüljön.
A forgatókönyvet a szokott ipari formátumban kérjük elküldeni erre a címre: script.agave@gmail.com (Öt perc nagyjából öt oldal, ami nem sok, de nem is kevés.)
Ezzel egyidőben elkezdjük a szereplőválogatást is. Ami azt jelenti, hogy emailben küldjétek el nekünk, melyik plüssállatotokat látnátatok szívesen a következő szerepekben:
Medve Erik
Gazella Lali
Varjú Tom-Tom
Kígyó Márk
Nyúl Emma
Galamb Miklós
Pingvin Kajetán
Patkány Rózsi
Teve Noé
A leendő sztárokról készített fényképeket jpg vagy png formátumban (maximálisan 100 kb méretben) erre a címre küldjétek: casting.agave@gmail.com
És mi a fődíj? Őrület a fődíj, az. Leforgatjuk a legjobb forgatókönyvet a legjobb szereplőkkel. Egyfelől mi döntjük el, hogy melyik forgatókönyvet tartjuk a legjobbnak, de TI is szavazhattok, sőt szavazzatok is. Mert lesz egy közönségdíjas alkotás is. A szereplőket a ti szavazataitok alapján választjátok ki. Ami azt jelenti, hogy
minden pályamű és castingfotó nyilvános.
Azaz meg lehet nézni őket, mert naponta frissítünk. A szavazásra majd egy megfelelő modult lehet használni. Ennyi.
Határidő? Szerintem mindenki a boldogabb új évre akar koccintani a mackójával (nyulával, kígyójával, gazellájával), ezért várjuk meg január közepét. Azaz van egy hónapotok, hogy írjatok, fotózzatok, ügynököt keressetek a tevéteknek, kimossátok végre a pingvineteket, és visszavarrjátok patkányotok rég leszakadt bal lábát.
Ha idén még vennék BÁRMILYEN könyvszerű, könyvnek tűnő, könyvnek álcázott esetleg könyvnek látszó tárgyat szóval bármilyen KÖNYVET akkor verjetek meg. De tényleg!
Azt hiszem elérkeztem arra a pontra, amikor már nem szabad az utcára lépnem (főleg az Astoria környéke veszélyes, de ez mostanság elkerülhetetlen környék egy bizonyos fiú miatt;)) és elindulni boltokba. Az okés, hogy a netes rendelésről leszoktam már egy ideje, csak kivételes akciókban vásárolok (vagy nyerek, az költséghatékonyabb), de sosem tudok egy boltból kijönni úgy, hogy ne vásároljak valamit. Ma sem sikerült, pedig csak 1 (!!!) ajándékkönyvért mentem be a Könyvudvarba, meg a bookline átvenni egy rendelést még múlthétről. A Könyvudvarba tényleg azért mentem, hogy az illetőnek könyvet vegyek, akit a molyos listáról húztam, erre vettem 4 másik könyvet is.
Azzal vigasztalom magam, hogy a Könyvtolvaj csudaakciós volt, Amadea figyelmeztetésére én sem hagytam ki ezt (beleolvastam és rohadtul fog tetszeni, alig várom hogy odáig jussak) úgyhogy öröm van és boldogság :) )
Ezenkívül nálam landolt az Időutazó felesége 1-2 kötete, abból a csúnya zöldből, de kettő együtt csak 1700 valamennyi volt. Nem bírtam otthagyni a Mr Sebastian és a fekete mágus Daniel Wallace regényt, és egy gagyit is kiválasztottam Nancy Bush-tól Szeretlek Holtodiglan címmel, amit jó lesz tuti egy agyeldobós vagy agyleszívós lélektani esetleg horror/krimi/ vámpíros könyv után. Plusz szerzemény még ugye a meglepi könyv, rögtön 2 kötetes kiadásban. Cipeltem is haza ezeket, le is fáradtam.
Más: Múlt héten találkoztam a Cicero Kiadó egyik munkatársával, némi munka és némi könyves eszmecsere miatt. Bár inkább én beszéltem rossz szokásomhoz híven hülyeségeket, de Zsuzsanna nagyon kedves volt és máris előkarácsonyi hangulatot teremtett nekem, amikor megkaptam tőle a teljes Szent Johanna sorozatot, az új Meg Cabot regényeket és Lauren Olivertől a Mielőtt elmegyek-et (régóta kívánságlistás regényt) + még egyet, de az még a munkahelyemen van és most nem jut eszembe címügyileg, de nagyon jó az is. Előre is köszönöm innen is a könyveket, azt hiszem nagyon fogom szeretni őket :)
Naná, hogy ezzel a sok könyvvel 2010 végéig teljesen jól elleszek, úgyhogy tényleg nem vehetek már semmit sem :)
UI: Nemrég a Scott Pilrim képregénysorozatot is megvettem (2-3 részt) mert muszáj volt :D 3 recenziós példányt is kaptam különböző kiadóktól, úgyhogy szerintem most már szilveszterig csak olvasni fogok. Ráadásul így a kitűzött 56 könyvet is teljesíteni is tudom (a moly lista szerint jelenleg 51-nél tartok 2010-ben)